Úradný vestník L 006 , 10/01/1997 S. 0046 - 0047



Rozhodnutie Komisie zo 17. decembra 1996, ktorým sa stanovuje zoznam tretích krajín, ktoré spĺňajú podmienky rovnocennosti pre výrobu a umiestňovanie na trh lastúrnikov, ostnokožcov, plášťovcov a morských ulitníkov (Text s významom pre EHP) (97/20/ES) KOMISIA EURÓPSKYCH SPOLOČENSTIEV, so zreteľom na Zmluvu o založení Európskeho spoločenstva, so zreteľom na smernicu Rady 91/492/EHS z 15. júla 1991, ktorá predpisuje zdravotné podmienky pre výrobu a umiestnenie na trh živých lastúrnikov [1] tak, ako bola naposledy doplnená a pozmenená Aktom o pristúpení Rakúska, Fínska a Švédska, a hlavne jej článkom 9 (3) a), keďže Komisia ustanovila zvláštne podmienky, podľa ktorých sa riadi dovoz živých lastúrnikov, ostnokožcov, plášťovcov a morských ulitníkov pre konkrétne tretie krajiny; keďže Komisia stanovila normovaný zdravotný certifikát pre dovoz živých lastúrnikov, ostnokožcov, plášťovcov a morských ulitníkov tretích krajín, na ktoré sa ešte nevzťahujú rozhodnutia tohto typu; keďže by sa mal zostaviť zoznam krajín, ktoré plnia podmienky rovnocennosti uvedené v článku 9 (2) smernice 91/492/EHS a ktoré sú takto schopné zaručiť, že mäkkýše vyvážané do spoločenstva spĺňajú zdravotné podmienky na ochranu zdravia spotrebiteľov; keďže tento zoznam musí zahrnúť tretie krajiny, pre ktoré sa už stanovili konkrétne rozhodnutia a tretie krajiny, ktoré spĺňajú podmienky uvedené v článku 9 (2), pre ktoré možno zostaviť predbežný zoznam oprávnených prevádzok v súlade s postupom, ktorý upravuje rozhodnutie Rady 95/408/ES z 22. júna 1995 o podmienkach zostavenia predbežných zoznamov prevádzok z tretích krajín na prechodné obdobie, od ktorých sú členské štáty oprávnené dovážať isté výrobky živočíšneho pôvodu, výrobky z rýb alebo živé lastúrniky [2]; keďže článok 3 (4) b) smernice Rady 91/493/EHS z 22. júla 1991, ktorý ukladá zdravotné podmienky pre výrobu a umiestňovanie na trh výrobkov z rýb [3], ustanovuje, že lastúrniky musia pred spracovaním spĺňať ustanovenia smernice 91/492/EHS; keďže dôsledkom toho, že zoznam tretích krajín, ktoré spĺňajú podmienky uvedené v smernici 91/492/EHS, by mal platiť aj na dovoz spracovaných lastúrnikov, ostnokožcov, plášťovcov a morských ulitníkov; keďže zoznam tretích krajín sa zostavil bez toho, aby boli dotknuté vnútroštátne ustanovenia alebo ustanovenia spoločenstva týkajúce sa ochrany zdravia zvierat alebo životného prostredia; keďže opatrenia, ktoré upravuje toto rozhodnutie, sú v súlade so stanoviskom Stáleho veterinárneho výboru, PRIJALA TOTO ROZHODNUTIE: Článok 1 Tretie krajiny, ktoré spĺňajú podmienky rovnocennosti uvedené v článku 9 (3) a) smernice 91/492/EHS o výrobe a dodávke na trh živých lastúrnikov, ostnokožcov, plášťovcov a morských ulitníkov sú uvedené v zozname prílohy tohto rozhodnutia. Článok 2 Bez ohľadu na ustanovenia, ktoré majú chrániť zdravie zvierat alebo životné prostredie, zabezpečia členské štáty, že lastúrniky, ostnokožce, plášťovce a morské ulitníky sa budú dovážať len z tretích krajín, ktorých zoznam je v prílohe. Článok 3 Ustanovenia článku 2 sa nevzťahujú na svaly priťahovače zo živočíchov z čeľade pectinidae, iné ako z vodných zvierat, úplne oddelené od vnútorností a pohlavných žliaz. Článok 4 Toto rozhodnutie nadobudne účinnosť 1. júla 1997. Článok 5 Toto rozhodnutie je adresované členským štátom. V Bruseli 17. decembra 1996 Za Komisiu Franz Fischler člen Komisie [1] Ú. v. ES L 268, 24.9.1991, s. 1. [2] Ú. v. ES L 243, 11.10.1995, s. 17. [3] Ú. v. ES L 268, 24.9.1991, s. 15. -------------------------------------------------- PRÍLOHA Zoznam tretích krajín, z ktorých je povolený dovoz lastúrnikov, ostnokožcov, plášťovcov a morských ulitníkov v akejkoľvek forme I. Tretie krajiny, ktoré boli predmetom konkrétneho rozhodnutia založeného na smernici Rady 91/492/EHS: - Maroko - Turecko - Peru - Južná Kórea - Čile II. Tretie krajiny, ktoré môžu byť predmetom predbežného rozhodnutia založeného na smernici Rady 95/408/ES: - Kanada - Faerské ostrovy - Nový Zéland - Spojené štáty americké - Grónsko --------------------------------------------------